***Myyrmäen lastensuojelun toimipiste & Simpukan, Raikupolun ja Metsikköpolun päiväkodit***

**Hyvän kohtaamisen ABC-malli Myyrmäessä**

|  |
| --- |
| Ennen neuvottelua… |

* Sosiaalityöntekijän vastuulla on koota neuvottelu kasaan: ketkä osallistuvat, aika, paikka ja sisältö.
* Lapsi ei ole automaattisesti läsnä neuvottelussa, vaan kriteerit arvioidaan tilannekohtaisesti.
* Asiakkailla ja työntekijöillä on kokemusta siitä, että mitä isompi verkosto, sitä huonommin se toimii. Osallistujien määrä ei tuo laatua varsinkaan silloin, kun lapsi on mukana.
* Mietitään tuntevatko kaikki osallistujat toisensa, onko kyseessä iso vai pieni verkosto, pidetäänkö neuvottelu kotona, päiväkodissa tai lastensuojelussa
* Päivähoidossa harjoitellaan neuvotteluiden käymistä lapsilähtöisemmin esimerkiksi niin, että lapsi on kohtaamisessa mukana ensin vain vähän aikaa ja lapsen näkemystä selvitetään ennen tapaamista.

# Neuvottelussa…

**Aluksi sovitaan tapaamisen raamit**

* Lastensuojelun sosiaalityöntekijä on kohtaamisen tai neuvottelun puheenjohtaja.
* Tapaaminen aloitetaan nimeämälle sille tavoite, jotta kaikki tietävät miksi ollaan koolla.
* Alussa kerrotaan perheelle myös neuvottelun kulusta ja lastensuojeluprosessista: esimerkiksi mikä on lastensuojelutarpeen selvitys ja että neuvottelussa tehdään yhteistä suunnitelmaa.
* Kuullaan mistä kunkin osallistujan mielestä olisi tärkeää keskustella. Kuunnellaan kaikkia läsnäolijoita tasapuolisesti ja laaditaan tämän pohjalta kohtaamisen esityslista.
* Kohtaamisesta kirjataan yhdet yhteiset muistiinpanot. Sovitaan alussa perheen kanssa, voiko lastensuojelun kirjaamat muistiinpanot lähettää myös päiväkotiin.
* Aina lapsi ei ole konkreettisesti läsnä, mutta lapsen puheenvuorona voi hyödyntää hänen kuulumisiaan kotoa, päivähoidosta tai muualla.

**Esimerkkejä käsiteltävistä asioista**

* Neuvottelussa voidaan sopia miten toimitaan ongelmatilanteessa, jos esimerkiksi vanhempi tulee hakemaan lasta päihtyneenä, miten vanhemman kyky hoitaa lasta voidaan arvioida ja voiko lapsen antaa vanhemmille. Näistä voi puhua jo etukäteen vanhempien kanssa ja pyytää heitä miettimään mitä he näistä ajattelevat ja miten näissä tilanteissa voisi tai pitäisi heidän mielestään toimia.
* Kun lapsi on avohuollon tukitoimena päiväkodissa, niin olisi hyvä sopia ja kirjata tarkemmin, mihin lapsen arjessa kiinnitetään huomiota. Tärkeää voi olla esimerkiksi mihin aikaan lapsi tulee päivähoitoon, onko hänellä säänmukainen vaatetus ja onko hänen ikätasonsa kehitystarpeisiin vastattu.

**Lopussa yhteenveto ja lapsen informoinnista sopiminen**

* Loppupuheenvuorossa kootaan sovitut asiat ja arvioidaan miten neuvottelu sujui.
* Sovitaan tuplavarmistus sille, että lapselle kerrotaan kohtaamisessa puhutut asiat. Kertomisesta huolehtivat vanhemmat ja päivähoidon työntekijät huomioiden sen, minkä ikäinen lapsi on. Lapsi voi kysyä päivähoidossa jotakin jo sovitusta asiasta, ja tällöin asioiden selittäminen lapselle hänen ymmärtämällään tavalla on tärkeää. Voi olla kohtuutonta odottaa, että vanhemmat osaavat kertoa lapselle neuvottelussa puhutut asiat esimerkiksi erotilanteista ja vanhempien päihteiden käytöstä.

# Neuvottelun jälkeen…

* Jokainen huolehtii omista vastuualueistaan ja tavoitteistaan, pidetään neuvottelussa sovitut asiat mielessä.
* Vastuusosiaalityöntekijä kirjaa neuvottelut lastensuojelun asiakirjoiksi ja ne lähetään myös päiväkotiin, jos perhe on antanut siihen luvan. Perhekuntoutuksesta voidaan lähettää päivähoitoon yhteenveto. Muistetaan sopia asiakkaan kanssa sovitaan yhteistyötavoista.
* Toiveena on, että lasta koskevat asiat voi kirjata myös varhaiskasvatussuunnitelmaan. Varhaiskasvatussuunnitelmaa voi tarkentaa jokaisessa neuvottelussa ja kirjata erillinen muistio.
* Osoittautui luontevaksi kysyä asiakkaalta kokemuksia kirjauskäytännöistä: mikä hänen näkökulmastaan olisi hyödyllistä.
* Neuvottelumuistioon tai varhaiskasvatussuunnitelmaan olisi hyvä aina palata seuraavassa tapaamisessa

|  |
| --- |
| *Yhteiset muistiinpanot päivähoidon ja lastensuojelun kanssa luovat pohjaa yhteiselle työskentelylle. Tällöin perheellä ja ammattilaisilla on yhteinen jaettu käsitys siitä, mitä yhteistyössä ollaan tavoittelemassa ja miten toimimalla tavoitteeseen pyritään.* |